**ZƏFƏR SİMVOLU**

Sən ey mənim yurdumda güldən gözəl bayrağım,  
Sən ey müqəddəs əldə əldən gözəl bayrağım!  
Ey mənim Dövlətimdən qoca olan bayrağım,  
Sancıldığı zirvədən uca olan bayrağım!  
Dalğalan zirvələrdə, dalğalara örnək ol,  
Namuslu gözəllərin qon başına örpək ol!  
Başım üstə papaqsan,  
Torpaqsan gözüm üstə.  
Sən şerimin içində,  
Olmusan sözüm üstə.  
Mən sənə baş əymişəm,  
Qarşında dizim üstə.

Bayraqların içində, ey mənim vəsf etdiyim,  
Şeirlərin bayrağı, qəzəllərin bayrağı!  
Ey uğrunda şərəflə şəhadətə getdiyim,  
Bayraqların gözəli, gözəllərin bayrağı!  
Gör sənin sancıldığın neçə kənd var, şəhər var,  
Zəfər varsa, sən varsan, sən varsansa, zəfər var!

Ürəkdə can da sənsən, Azərbaycan da sənsən!  
Balaca otağımda böyük cahan da sənsən!

*17 noyabr 2020*

**Yusif Nazim Ərəbsoy**